b'\n_START_ARTICLE_\nToiletpapir\n_START_PARAGRAPH_\nToiletpapir er papir p\xc3\xa5 en rulle, som man bruger, n\xc3\xa5r man er f\xc3\xa6rdig med at v\xc3\xa6re p\xc3\xa5 toilettet, for at fjerne overskydende aff\xc3\xb8ring fra omr\xc3\xa5det mellem balderne og rundt om anus. En typisk rulle toiletpapir f\xc3\xa5s med to lag med brydlinjer, men kan f\xc3\xa5s med 1-5 lag og uden brydlinjer._NEWLINE_Der f\xc3\xa6ldes hver dag 27.000 tr\xc3\xa6er til at lave toiletpapir af. Dette svarer til 15\xc2\xa0% af verdens afskovning. Hver person brugte i 2005 i gennemsnit 3,8 kg toiletpapir om \xc3\xa5ret. Det nordamerikanske gennemsnit l\xc3\xa5 p\xc3\xa5 23 kg, mens det afrikanske ditto l\xc3\xa5 p\xc3\xa5 400 gram pr. person.\n_START_SECTION_\nHistorie\n_START_PARAGRAPH_\nKineserne var de f\xc3\xb8rste, der udviklede toiletpapir. Ingen ved, hvorfor man begyndte at bruge papir i stedet for blade. Men man ved, at det blev brugt f\xc3\xb8rste gang efter \xc3\xa5r 105, da papiret blev opfundet. Den f\xc3\xb8rste skriftlige optegnelse, hvor toiletpapir n\xc3\xa6vnes, er \xc3\xa5r 589. Udenlandske opdagelsesrejsende mente i starten, at det var uhygiejnisk at bruge toiletpapir. F\xc3\xb8r man begyndte at bruge toiletpapir, brugte man uld eller svampe. Vikingerne foretrak at bruge klude, dyreknogler eller \xc3\xb8stersskaller. I middelalderen brugte man kviste, gr\xc3\xa6s eller h\xc3\xb8. De f\xc3\xb8rste fabrikker, der fremstillede toiletpapir, begyndte at dukke op i 1800-tallet. Det blev hurtigt mere og mere popul\xc3\xa6rt. I dag er det normalt at have toiletpapir liggende p\xc3\xa5/i en holder ved toilettet.'